**Uplatni račun za prikupljanje donacija za posebno skupe lijekove koji nisu na listi HZZO-a**

Vlada Republike Hrvatske 21. prosinca 2017.g. donijela je Zaključak ( Klasa: 022-03/17-07/530 Urbroj: 50301-27/12-17-2 kojim se prihvaća inicijativa Ministarstva zdravstva o pokretanju aktivnosti u vezi s prikupljanjem financijskih sredstava namijenjenih nabavi lijekova za liječenje rijetkih i/ili teških bolesti koji se ne nalaze na listama lijekova Hrvatskog zavoda za zdravstveno osiguranje.

Financijska sredstava namijenjena nabavi lijekova osiguravat će se uplatama pravnih i fizičkih osoba na račun državnog proračuna RH, s posebnim pozivom na broj. Posebno stručno povjerenstvo koje imenuje ministar zdravstva procjenjivat će stručno-medicinsku opravdanost primjene lijeka za svakog pojedinog bolesnika oboljelog od rijetke i/ili teške bolesti, te će nakon analize temeljene na provedenoj opsežnoj dijagnostičkoj obradi i medicinskim indikacijama za primjenu lijeka u slučajevima kada je indicirano preporučiti i odobriti primjenu lijeka.

Sukladno Zaključku Vlade Republike Hrvatske od 21. prosinca 2017.g. otvoren je uplatni račun za prikupljanje donacija za posebno skupe lijekove koji nisu na listi HZZO-a.

Sredstva prikupljena putem ovog računa trošit će se striktno namjenski i transparentno, te će o prikupljenim i utrošenim sredstvima javnost biti informirana.

Uplatni račun i model su isti za sve uplate-jedino se mijenja poziv na broj ovisno o vrsti lijeka za koji se prikuplja donacija.

Uplatni račun -IBAN:  **HR1210010051863000160**

model:  **HR65**

1.      Tekuće donacije od fizičkih osoba – lijek nusinersen ( Spinraza) za liječenje spinalne mišićne atrofije (SMA)

poziv na broj:**7099-019-47107-111**

2.      Tekuće donacije od fizičkih osoba – lijek dinutuximab beta ( Dinutuximab beta EUSA) za liječenje neuroblastoma

poziv na broj:**7099-019-47107-112**

 3.      Tekuće donacije od trgovačkih društava - lijek nusinersen ( Spinraza) za liječenje spinalne mišićne atrofije (SMA)

poziv na broj:**7099-035-47107-113**

4.      Tekuće donacije od trgovačkih društava - lijek dinutuximab beta ( Dinutuximab beta EUSA) za liječenje neuroblastoma

 poziv na broj:**7099-035-47107-114**

**Za uplate iz inozemstva , uz gore navedene podatke, dodaje se BIC (SWIFT) CODE HNB: NBHRHR2XXXX.**